Central Park er en park på Manhattan i New York City, USA. Den er 4 km lang og 800 m bred, og med sine omkring 25 milioner besøgende årligt er Central Park den mest besøgte by-park i USA. Dens medvirken i mange film og tv-serier har desuden placeret den blandt de mest berømte parker i verden. Den administreres af byens park-udvalg, kaldet "New York City Department of Parks and Recreation".
Central Park grænser mod nord op til West 110th Street, mod vest af Eighth Avenue, mod syd af
West 59th Street og mod øst af Fifth Avenue. Disse gader (der omgrænser parken) bliver til dagligt omtalt som henholdsvis "Central Park North, "Central Park West" og "Central Park South" - Fifth Avenue bliver i denne sammenhæng kaldt ved sit formelle navn.
Parken blev udformet af Frederick Law Olmsted og Calvert Vaux, som senere skabte parken Brooklyns Prospect Park. Selvom Central Park gennemgående ser naturlig ud, er næsten alt i den nøje placeret. Den har flere kunstige søer, lange vandrestier, to skøjtebaner, et naturreservat og områder tilegnet forskellige sportsgrene samt legepladser. Parken er en velbesøgt oase for trækfugle og er derfor også populær hos fuglekiggere. Den 10 km lange vej, som omgrænser parken er populær blandt joggere, cyklister og rulleskøjteløbere - især i weekenden og om aftenen efter 19.00, når parken lukkes for motoriseret trafik.
